A rexión da cordilleira Kunlun.
Pico na cordilleira Kunlun.
**Kunlun** (en chinés: *昆仑山*, tradicional: 崑崙山, **Kūnlún Shān**; en mongol: *Хөндлөн Уулс*, *Khöndlön Uuls*; en uigur: *كۇئېنلۇن تاغ تىزمىسى*) é unha das máis longas cadeas montañosas de Asia, estendéndose ao longo de máis de 3000 km.

Corre ao longo do bordo occidental da China, cara ao Sur, á beira da cordilleira do Pamir, curvándose logo cara ao leste para formar a fronteira norte do Tíbet. Esténdese ao sur do que se denomina a conca do Tarim, o Taklamakan ou deserto das "casas soterradas na area" e o deserto de Gobi. A cordilleira ten preto de 200 picos de altura superior aos 6000 metros. O tres picos máis altos son o Kongur Tagh (7719 m), o Dingbei (7625 m) e o Mutzagata (7546 m). Estes picos atópanse na cordilleira Arkatag dentro do complexo de cordais.

Cara ao sur, unha rama das montañas Kunlun dá lugar á zona de captación das concas dos dous ríos máis longos da China, o Yangtzé e o río Amarelo.

A cordilleira formouse no lado norte da placa india durante a súa colisión a finais do Triásico, coa placa euroasiática, dando lugar ao peche do océano Paleo-Thetys.

Extensión
---------

A definición exacta da cordilleira varía. Unha fonte antiga emprega Kunlun para identificar o cinto de montañas que cruzan o centro da China, é dicir, Kunlun en sentido estreito: Altyn Tagh xunto coas montañas Qilian e Qin. Outra fonte recente considera que o Kunlun forma a maior parte da cara sur da conca do Tarim e logo continúa polo leste e o sur de Altyn Tagh. Sima Qian (*Rexistros do Grande Historiador*, rolo 123) di que o emperador Wu de Han enviou homes a atopar o nacemento do río Amarelo e deu o nome de Kunlun ás montañas da súa fonte. O nome parece que se orixinou como un lugar semimítico no texto clásico chinés *Clásico das Montañas e dos Mares*.

Mitoloxía
---------

As montañas Kunlun son moi coñecidas na mitoloxía chinesa, e considérase que encerran o paraíso taoísta. O primeiro en visitar este paraíso foi, segundo a lenda, o rei Mu (1001-947 a.C.) da dinastía Zhou. Supostamente descubriu o Palacio de Xade de Huangdi, o mítico emperador amarelo, e atopou a Xiwangmu, a Raíña Nai do Oeste, que tamén ten o seu mítico refuxio nestas montañas.

Na cultura popular
------------------

As montañas Kunlun (escritas como "Kuen-Lun") descríbense como o lugar no que está o mosteiro de Shangri-La na novela de 1933 *Lost Horizon* do inglés James Hilton.

As montañas son a localización da cidade ficticia de K'un Lun na banda deseñada de Marvel Comics Iron Fist e na serie de televisión homónima.

No Kunlun ambiéntase unha misión do videoxogo de 2013 *Battlefield 4* en que aparece unha prisión chinesa de alta seguridade situada nas montañas. O mapa multixogador *Operation Locker* tamén inclúe o lugar.

Notas
-----

1. ↑  Richard, L. (1908). *Comprehensive Geography of the Chinese Empire*. OCLC 2281016.
2. ↑  National Geographic Atlas of China, 2008
3. ↑  Young, Sage (16 de marzo de 2017). "What Is K'un-Lun In 'Iron Fist'? The "Lost City" Has A Mystical History". *www.bustle.com*. Bustle Digital Group. Consultado o 19 de novembro de 2018. It's located in the Kunlun Mountains in Tibet, which is a real Chinese mountain range.
4. ↑  Whitehead, Dan (31 de outubro de 2013). "The Maps of Battlefield 4". *Eurogamer* (en inglés). Consultado o 24 de setembro de 2019.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Kunlun Modificar a ligazón no Wikidata*** |

|  |  |
| --- | --- |
|  | A Galipedia ten un portal sobre: ***China*** |

### Bibliografía

* Munro-Hay, Stuart *Aksum*. Edimburgo: University Press. 1991. ISBN 0-7486-0106-6.

|  |  |
| --- | --- |
| Control de autoridades | 
* Wd: Q187871
* WorldCat
* VIAF: 257573087
* BRE: 2122187
* EBID: ID
* GeoNames: 1280792
* GND: 4110428-6
* LCCN: sh00006756
* NDL: 00648223
* NKC: ge311471
* Pleiades: 59804

 |